जन्म हमर सुनि सब हर्षित भेल। सब मूँह मिठ कैल बधाई देल।
 मातु हमर अति पुलकित भेली, दादी चाची सोहर गेली।
 बाबा, कका, भैया निहारैथ, नेहक झूला सदा झूलाबैथ।
 पिता अपन गुमान बनेलैथ, शिक्षित सक्षम संतान बनेलैथ।
 लेकिन जन्म अकारथ भेल, जखन उम्र विवाहक भेल।
 बिवस पिता दहेज़ के आगू, बेटी योग्य वर कतय सं ताकू।
 हृदय हमर चित्कार करैया, माँके नोर कखनो ने रुकैया।
 पिता हमर व्याकुल छैथ, बेटीक बाप सकुचायल छैथ।
 समाजक लोकसं भरल दलान, बढ़ल जतय पिता के मान।
 अपना पर भेल बहुत गुरूर, जखन पिता सं बजला हमर ससुर।
 बेटी मान छथि, सम्मान छथि, ईहो रवि, मयंक छथि।
 बेटी पिता के मोनक बोझ नै, ने कोनो कलंक छैथ।
 आहाँ कियैक दुखियारी छी, आहाँ दाता हम भिखारी छी।
 मांग हमर आहाँ पूरा करू, दहेज़ के रूप में लक्ष्मी भेजू।
 विनती हमर सबजन सुनू, समय बदलत, सोच के बदलू।
 ज्यों दहेज़ के आगि में पुतौह नञिं जड़त, कोखि में बेटी कखनों नञिं मरत।
 सब मिलजुल जे करब निश्चय, बांचत बेटी कोनो ने संसय।
 अहि कानब के गुमान बनाऊ, पुतौह नञिं, बेटी घर लाऊ।
 मांगरूपी दहेज़क प्रतिकारक सिवा ने एकर कोनो विकल्प।
 बेटी जन्मक जश्न मनाऊऊ, लक्ष्मी जन्मक मान बढ़ाऊ। 